DECIZIA COMISIEI
din 24 august 2007
de modificare a Deciziei 2007/554/CE privind anumite măsuri de protecție contra febrei aftoase din Regatul Unit
[notificată cu numărul C(2007) 4058]
(Text cu relevanță pentru SEE)
(2007/588/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
În Regatul Unit a fost declarată apariția unor focare de febră aftoasă.
(2)
Situația febrei aftoase din Regatul Unit poate pune în pericol siguranța șeptelului din alte state membre prin schimburile comerciale cu animale biungulate vii și prin punerea pe piață și a unora dintre produsele acestora.
(3)
Având în vedere situația bolii din Regatul Unit, a fost adoptată Decizia 2007/554/CE a Comisiei (3) în vederea consolidării măsurilor de control pentru combaterea febrei aftoase luate de Regatul Unit.
(4)
Cu toate acestea, în prezent este posibilă ajustarea zonelor restricționate pentru a lua în considerare rezultatele procesului de depistare a eventualelor contacte cu exploatațiile agricole infectate, precum și controalele puse în aplicare privind circulația animalelor și a produselor.
(5)
În acest moment, pe baza informațiilor furnizate de Regatul Unit, zonele enumerate la anexa I și anexa II la Decizia 2007/554/CE ar trebui să includă zonele de protecție din jurul focarelor confirmate precum și zona înconjurătoare de supraveghere consolidată din Surrey, stabilită în conformitate cu Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (4).
(6)
Având în vedere situația epidemiologică și metodele eficiente de combatere puse în aplicare în zona cu risc sporit, modificarea menționată anterior elimină zona tampon dintre zona restrânsă cu risc sporit și zona indemnă de boală din Regatul Unit. Cu toate acestea, zonele din Regatul Unit aflate în afara zonei de supraveghere trebuie să aplice aceleași măsuri suplimentare de control veterinar și certificare veterinară ca și cele aplicate pentru Irlanda de Nord de la adoptarea Deciziei 2007/554/CE.
(7)
În plus, restricțiile asupra circulației ecvideelor și cerința de a dezinfecta roțile vehiculelor în tot Regatul Unit ar trebui eliminate.
(8)
Situația va fi reexaminată la reuniunea Comitetului permanent pentru lanțul alimentar și sănătatea animală programată la data de 11 septembrie 2007 și măsurile vor fi adaptate, dacă este cazul.
(9)
Prin urmare, Decizia 2007/554/CE ar trebui modificată în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2007/554/CE se modifică după cum urmează:
1.
Articolul 10 alineatul (2) și articolul 12 se elimină.
2.
La articolul 17, data de „25 august 2007” se înlocuiește cu data de „15 septembrie 2007”.
3.
Anexele I și II se înlocuiesc cu textul din anexa la prezenta decizie.
Articolul 2
Statele membre modifică măsurile pe care le aplică schimburilor comerciale pentru a asigura conformitatea lor cu prezenta decizie. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 24 august 2007.